《游句容同林景和县尹子尚规登僧伽塔赋》
明代·张以宁

嵯峨崇明塔，拔地一千丈。
我攀青云梯，倏到飞鸟上。
微风韵金铎，初日丽银榜。
维时十月交，叶脱天宇旷。
群山东南奔，平川叠波浪。
云间三茅峰，圜立俨相向。
碧瓦浮鳞鳞，兹邑亦云壮。
鸡鸣四关开，攘攘异得丧。
塔中宴坐仙，怜汝在尘坱。
古时登临人，今者亦何往。
俯观世蜉蝣，仰叹彼龙象。
乃知昆仑巅，可以小穹壤。
同游皆隽英，超遥寄心赏。
霜飙天际来，毛发飒森爽。
太白去千年，吾何独惆怅。

作者简介：(1301—1370)元明间福建古田人，字志道，学者称翠屏先生。元泰定中，以《春秋》举进士，由黄岩判官进六合知县，坐事免官，滞留江淮十年。后官至翰林侍读学士。明师克元都，复授侍讲学士。洪武三年出使安南，死于返程途中。有《春王正月考》、《翠屏集》。